# Auktoriteettiin vetoaminen

### Wikipedia

Argumentum ad auctoritatem (auktoriteettiin vetoaminen) on argumentaatiovirhe, jossa oma argumentti perustetaan jonkun auktoriteetin sanaan tai arvovaltaan, mutta ei esitetä perusteita auktoriteetin todenperäisyydelle. Vastaavasti tällä argumentilla voidaan myös kompromettoida vastustaja, eli rinnastetaan tämän argumentaatio jonkun vastenmielisen ihmisen (tyypillisesti Hitler, Stalin, Mao, Nietzsche jne.) sanomisiin tai persoonaan.

Argumentum ad auctoritatemin yleiskaava on seuraava:

1. A esittää väitteen B;
2. Esittäjässä A on jotain positiivista/negatiivista,
3. siispä väite B on tosi/epätosi.

Argumentum ad auctoritatemista on olemassa viisi versiota.

## [muokkaa] Argumentum ad verecundiam

Argumentum ad verecundiamissa vedotaan jonkun tunnetun instanssin arvovaltaan. Tyyppiesimerkkejä ovat joku tunnettu tiedemies, arvovaltainen teos tai laki.

  Niin kuin Raamatussa sanotaan, Herra antoi auringon pysähtyä radallaan Joosuan voittaessa amalekilaiset. Aurinko siis kiertää maata eikä Maa Aurinkoa. Kiistätkö Raamatun oikeellisuuden?'

  Tämän väitteen esitti Martti Luther kuultuaan Nikolaus Kopernikuksen heliosentrisestä maailmankuvasta

  Huumeiden käyttö on väärin, koska se on laitonta

  Tämä on tiukan legalismin mukainen väite, mutta se perustuu yksinomaan lakikirjan arvovallalle. Väite ei tarkastele syvemmin niitä syitä, miksi lakikirjassa huumeiden käyttö on kriminalisoitu

  Ruotsin kielellä Suomessa on oltava parempi asema kuin suomen kielellä Ruotsissa, koska Suomi on kaksikielinen maa, mutta Ruotsi ei

  Väitteessä asetetaan auktoriteetiksi ne Suomen ja Ruotsin lakien määrittelemät faktumit, että Suomi on kaksikielinen maa, mutta Ruotsi ei. Väitteessä ei perustella kyseisten lainkohtien tarkoituksenmukaisuutta.

## [muokkaa] Ipse dixit

Ipse dixit on tarkasti suomennettuna "Hän sanoi [niin]". Ipse dixitissä vedotaan ensisijaisesti henkilöön ja hänen sanoihinsa.

  Edward Gibbon sanoi teoksessaan Rooman valtakunnan nousu ja tuho, että Länsi-Rooman valtakunnan tuhon syynä oli se, että roomalaiset alkoivat miettimään liikaa tuonpuoleisia asioita ja ryhtyivät kristityiksi, jolloin barbaarien oli helppo valloittaa Rooma

  Tämä väite perustuu 1700-luvulla vaikuttaneen auktoriteetin sanoihin. Nykypäivänä tiedetään, että Gibbon oli väärässä useimmissa esittämissään hypoteeseissa, ja että kristinuskon nousu ei ollut Länsi-Rooman tuhon syy vaan pikemminkin seuraus, ja että todelliset romahduksen syyt ovat paljon moninaisemmat.

  Karl Marxin mukaan pitkälle kehittyneessä sosialismissa valtio lopulta kuihtuu ja kuoleutuu pois, niinpä Stalinin Neuvostoliitossa valtio oli jo kuihtumassa pois

  Tämän teorian esitti Karl Marx Pääoma-teoksessaan. Näin piti käydä, mutta todellisuus ei vastannutkaan teoriaa tältäosin.

## [muokkaa] Argumentum ad populum

Argumentum ad populum viittaa väitteen kannatukseen tai suosioon, ja perustelee väitteen totuusarvon sen mukaan, kuinka monta kannattajaa väitteellä on. Lähtökohtana on oletamus vox populi, vox Dei, eli kansan ääni on Jumalan ääni. Julkisuudessa tunnetuin esimerkki argumentum ad populumista on Elvis Presleyn kokoelmalevyn "Elvis Golden records vol.2":n takakannessa oleva teksti

  Fifty million Elvis fans can't be wrong!

Muita esimerkkejä ovat mm:

  Windows on parempi käyttöjärjestelmä kuin Linux. Noin 95% maailman PC-koneista käyttää Windowsia.
  Asevelvollisuus on Suomelle oikea tapa organisoida armeija. Sillä on koko kansan tuki takanaan.

## [muokkaa] Argumentum ad hitlerum

Argumentum ad hitlerum tarkoittaa Hitleriin (tai johonkin muuhun pahana tai epämiellyttävänä koettuun instanssiin) vetoamista tarkoituksena kompromettoida (vetää huonoon valoon) vastustajan argumentaatio. Tämä on melkein sama asia kuin Hitler-kortti (ks. Godwinin laki).

  Muista noissa kasvissyöntihömpötyksissäsi, että myös Hitler oli vegetaristi

  (Myös Gandhi ja Albert Schweitzer olivat vegetaristeja.)

  Nietzsche oli ateisti ja hän tuli mielisairaaksi

  (Argumentin totuusarvo ei riipu sen esittäjän persoonasta, eikä mielisairauden puhkeaminen esittäjän maailmankatsomuksesta tai hänen maailmankuvansa miellyttävyydestä.)

  Myös Neuvostoliitto kannatti sosiaaliturvaa. Sen on oltava suoraan Saatanasta.

  (Neuvostoliitossa rakennettiin myös sairaaloita - ovatko ne saman argumentin mukaisesti suoraan Saatanasta?)

Argumentum ad hitlerum tunnetaan myös nimellä jukstapositio eli rinnastus - rinnastetaan asia A ja instanssi B, jonka attribuutti A on, samoiksi, ja argumentoidaan näin kestämättömältä pohjalta.

## [muokkaa] Suutari pysyköön lestissään (esoteerinen omahyväisyys)

"Suutari pysyköön lestissään" tarkoittaa omahyväisyyttä, eli oletetaan että vain tunnustetut auktoriteetit, lisensoidut toimijat jne kykenevät ymmärtämään asioista jotain (esoteria) ja muille asiat ovat liian vaikeita tai monimutkaisia ymmärtää tai se ei ole heidän ydinosaamisaluettaan. Äärimmilleen vietynä tämä virhe on lähes sama kuin argumentum ad hominem abusivis.

  Mitä mikrotukihenkilöt muka ymmärtävät järjestelmänhallinta-arkkitehtuurista?

Buddhaa lainaten on todennäköisempää, että viisaan miehen puhe on ennemmin totta kuin typerän, mutta myös asioille syvällisesti vihkiytymättömätkin saattavat ymmärtää niistä.

Haettu osoitteesta http://fi.wikipedia.org../../../a/u/k/Auktoriteettiin_vetoaminen.html

Luokat: Latinankieliset fraasit | Argumentaatiovirheet

##### Views

- Artikkeli
- Keskustelu
- Nykyinen versio

##### Etsi